(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΟΣΤ΄

Τετάρτη, 10 Ιανουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Ν. Μπακογιάννη και Σ. Κουλκουδίνα, σελ.
3. Ανακοινώνεται ότι τη συνεδρίαση παρακολουθούν μαθητές από το Ράλλειο Πειραματικό Δημοτικό Σχολείο Πειραιά και από το 15ο Γυμνάσιο Περιστερίου, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς την Υπουργό Εσωτερικών με θέμα: «Για τη διατήρηση του Κέντρου και Μουσείου Χαρακτικών Τεχνών «Βάσως Γ. Κατράκη» ως νομικού προσώπου δημοσίου δικαίου του Δήμου Μεσολογγίου, σελ.
 β) Προς την Υπουργό Κοινωνικής Συνοχής και Οικογένειας, με θέμα: «Η βία κατά των γυναικών απαιτεί νέο, ολιστικό κοινωνικό μοντέλο αντιμετώπισης και πλήρη εφαρμογή της Σύμβασης της Κωνσταντινούπολης», σελ.
 γ) Προς τον Υπουργό Περιβάλλοντος και Ενέργειας, με θέμα: «Η διαχρονική ρύπανση του Ασωπού ποταμού και η άμεση ανάγκη επίλυσης του προβλήματος», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίων νόμων:
 i. Οι Υπουργοί Εθνικής Οικονομίας και Οικονομικών, Υποδομών και Μεταφορών και Ανάπτυξης κατέθεσαν στις 5-1-2024 σχέδιο νόμου: Α) Κύρωση της από τις από 7-12-2023 τροποποίησης της από 31-7-1995 Σύμβασης Ανάπτυξης Αεροδρομίου μεταξύ του ελληνικού δημοσίου και της Ανώνυμης Εταιρείας με την επωνυμία «Διεθνής Αερολιμένας Αθηνών Α.Ε.» και Β) Κύρωση του από 4-1-2024 Ιδιωτικού Συμφωνητικού μεταξύ του Ελληνικού Δημοσίου και της Ανώνυμης Εταιρείας με την επωνυμία «Αεροπορία Αιγαίου Ανώνυμη Αεροπορική Εταιρεία», σελ.
 ii. Οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών, Εσωτερικών, Υγείας, Ανάπτυξης, Εργασίας και Κοινωνικής Ασφάλισης, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Επικρατείας, καθώς και οι αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν στις 9-1-2024 σχέδιο νόμου: «Ενίσχυση του εθνικού συστήματος επαγγελματικής εκπαίδευσης και κατάρτισης». , σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Εθνικής Οικονομίας και Οικονομικών: Α) Κύρωση της από 7-12-2023 τροποποίησης της από 31-7-1995 Σύμβασης Ανάπτυξης αεροδρομίου μεταξύ του Ελληνικού Δημοσίου και της Ανώνυμης Εταιρείας με την επωνυμία «Διεθνής Αερολιμένας Αθηνών Α.Ε.» και Β) Κύρωση του από 4-1-2024 Ιδιωτικού Συμφωνητικού μεταξύ του Ελληνικού Δημοσίου και της Ανώνυμης Εταιρείας με την επωνυμία «Αεροπορία Αιγαίου Ανώνυμη Αεροπορική Εταιρεία»., σελ.
3. Κατάθεση πρότασης νόμου:

Ο Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία και οι Βουλευτές του κόμματός του, κατέθεσαν στις 8-1-2024 πρόταση νόμου: « Άρση διακρίσεων λόγω φύλου στο Οικογενειακό Δίκαιο, κατοχύρωση δικαιώματος γάμου για όλα τα πρόσωπα και αναγκαίες προσαρμογές της νομοθεσίας», σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΛΙΝΟΥ Α. , σελ.
 ΜΠΟΥΡΑΣ Α. , σελ.

Β. Επί των επικαίρων ερωτήσεων:
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΕΦΑΛΑ Μ. , σελ.
 ΛΙΒΑΝΙΟΣ Θ. , σελ.
 ΠΑΠΑΝΑΣΤΑΣΗΣ Ν. , σελ.
 ΣΚΥΛΑΚΑΚΗΣ Θ. , σελ.
 ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΣΤ΄

Τετάρτη 10 Ιανουαρίου 2024

Αθήνα, σήμερα στις 10 Ιανουαρίου 2024, ημέρα Τετάρτη και ώρα 9.36΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Καλημέρα σας και καλή χρονιά. Είναι η πρώτη μέρα που η Ολομέλεια συνεδριάζει κι ευχόμαστε καλή χρονιά, χρόνια πολλά με υγεία πάντα σε όλον τον ελληνικό λαό και όλοι οι συνάδελφοι να έχετε δύναμη και υγεία για να ανταπεξέρθουμε στο έργο το οποίο έχει αναθέσει στον καθένα ο ελληνικός λαός.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-12-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΟΕ΄ συνεδριάσεώς του, της Τετάρτης 20 Δεκεμβρίου 2023 σε ό,τι αφορά την ψήφιση στο σύνολο του σχεδίου νόμου: «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ θερμά τον κ. Βρεττάκο για την ανάγνωση των αναφορών.

Πριν προχωρήσουμε στις επίκαιρες ερωτήσεις, έχω να κάνω κάποιες ανακοινώσεις προς το Σώμα.

Οι Υπουργοί Εθνικής Οικονομίας και Οικονομικών, Υποδομών και Μεταφορών και Ανάπτυξης κατέθεσαν στις 5-1-2024 σχέδιο νόμου: Α) Κύρωση της από τις από 7-12-2023 τροποποίησης της από 31-7-1995 Σύμβασης Ανάπτυξης Αεροδρομίου μεταξύ του Ελληνικού Δημοσίου και της ανώνυμης εταιρείας με την επωνυμία «Διεθνής Αερολιμένας Αθηνών Α.Ε.» και Β) Κύρωση του από 4-1-2024 Ιδιωτικού Συμφωνητικού μεταξύ του Ελληνικού Δημοσίου και της ανώνυμης εταιρείας με την επωνυμία «Αεροπορία Αιγαίου Ανώνυμη Αεροπορική Εταιρεία».

Παραπέμφθηκε στην αρμόδια Διαρκή Επιτροπή.

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών: Α) Κύρωση της από 7-12-2023 τροποποίησης της από 31-7-1995 Σύμβασης Ανάπτυξης Αεροδρομίου μεταξύ του Ελληνικού Δημοσίου και της ανώνυμης εταιρείας με την επωνυμία «Διεθνής Αερολιμένας Αθηνών Α.Ε.» και Β) Κύρωση του από 4-1-2024 Ιδιωτικού Συμφωνητικού μεταξύ του Ελληνικού Δημοσίου και της ανώνυμης εταιρείας με την επωνυμία «Αεροπορία Αιγαίου Ανώνυμη Αεροπορική Εταιρεία».

Επίσης ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και οι Βουλευτές του κόμματός του, κατέθεσαν στις 8-1-2024 πρόταση νόμου: «Άρση διακρίσεων λόγω φύλου στο Οικογενειακό Δίκαιο, κατοχύρωση δικαιώματος γάμου για όλα τα πρόσωπα και αναγκαίες προσαρμογές της νομοθεσίας».

Παραπέμπεται στην αρμόδια Διαρκή Επιτροπή.

Η Βουλευτής της Νέας Δημοκρατίας κ. Ντόρα Μπακογιάννη ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώςη Βουλή ενέκρινε τη ζητηθείσα άδεια.

Επίσης, ο Βουλευτής της Νέας Δημοκρατίας κ. Σπυρίδων Κουλκουδίνας ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφο του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Σήμερα Τετάρτη 10 Ιανουαρίου 2024 οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 533/8-1-24 επίκαιρη ερώτηση και θα απαντηθεί από τον Υπουργό Περιβάλλοντος και Ενέργειας κ. Θεόδωρο Σκυλακάκη. Η υπ’ αριθμόν 529/8-1-24 επίκαιρη ερώτηση θα απαντηθεί από τον Αναπληρωτή Υπουργό Εσωτερικών κ. Θεόδωρο Λιβάνιο. Και η υπ’ αριθμόν 2200/8-12-23 ερώτηση του κύκλου των αναφορών – ερωτήσεων κατά άρθρο 130 παράγραφος 5 του Κανονισμού της Βουλής, θα απαντηθεί από την Υφυπουργό Κοινωνικής Συνοχής και Οικογένειας κ. Μαρία - Αλεξάνδρα Κεφάλα.

Ο Γενικός Γραμματέας Νομικών και Κοινοβουλευτικών Θεμάτων, κ. Στυλιανός - Ιωάννης Γεωργίου Κουτνατζής».

Κατόπιν αυτών η επίκαιρη ερώτηση που θα συζητηθεί είναι η πρώτη με αριθμό 529/8-1-2024 ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας του Κομμουνιστικού Κόμματος Ελλάδας κ. Νικολάου Παπαναστάση προς την Υπουργό Εσωτερικών με θέμα: «Για τη διατήρηση του Κέντρου και Μουσείου Χαρακτικών Τεχνών «Βάσως Γ. Κατράκη» ως ΝΠΔΔ του Δήμου Μεσολογγίου.

Κύριε Παπαναστάση, έχετε τον λόγο για την πρωτολογία σας για δύο λεπτά.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ κύριε Πρόεδρε, και καλή χρονιά και από την πλευρά μου.

Κύριε Υπουργέ, στο Αιτωλικό Αιτωλοακαρνανίας υπήρχε μέχρι πρόσφατα ένα πολύ σημαντικό μουσείο. Ήταν το μοναδικό μουσείο αμιγώς χαρακτικής τέχνης όχι μόνο στην Ελλάδα αλλά σε ολόκληρη την Ευρώπη. Είναι τραγικό το ότι χρησιμοποιείται ο αόριστος στην φρασεολογία μου, γιατί δεν υπάρχει πλέον. Ήταν το Μουσείο Βάσως Κατράκη - Εικαστικό Κέντρο Χαρακτικής. Ήταν ένας χώρος που στέγαζε τη δεκαπεντάχρονη δουλειά της Βάσως Κατράκη στο παραδοσιακό ξύλο και την τριανταπεντάχρονη χαρακτική της στην πέτρα. Στέγαζε συνολικά μία συλλογή από τετρακόσια έργα, έργα που κυριολεκτικά σημάδεψαν την παγκόσμια χαρακτική δημιουργία εκφράζοντας τον μόχθο και τους μεγάλους αγώνες του λαού μας για δίκαιο και ελευθερία, από την αντίσταση και τα δύσκολα μετεμφυλιακά χρόνια έως τη δικτατορία.

Αυτή η τεράστια πολιτιστική και ιστορική κληρονομιά για τον λαό μας, και ιδιαίτερα για τον λαό της Αιτωλοακαρνανίας και του Αιτωλικού, κυριολεκτικά σάπιζε μέχρι σήμερα, κυρίως από τη διαβρωτική αδιαφορία όλων των μέχρι σήμερα κυβερνήσεων. Ήταν παντελώς ακατάλληλες οι συνθήκες φύλαξης και έκθεσης των πολύτιμων έργων, κάποια εκ των οποίων καταστράφηκαν ανεπανόρθωτα.

Έχω ένα λεύκωμα εδώ, το οποίο πραγματικά θα ήθελα να είχατε τη δυνατότητα να το πιάσετε στα χέρια σας για να δείτε τη μούχλα που αποπνέει. Αυτό μέχρι πρόσφατα διανεμόταν στους επισκέπτες του μουσείου.

Στα δεκαοκτώ, λοιπόν, χρόνια ύπαρξής του αυτό το μουσείο δεν λειτούργησε ποτέ με προδιαγραφές μουσείου. Όλες μα όλες οι μέχρι σήμερα κυβερνήσεις -Νέας Δημοκρατίας, ΣΥΡΙΖΑ, ΠΑΣΟΚ- δεν ενδιαφέρθηκαν στο ελάχιστο να στελεχωθεί με μόνιμο προσωπικό, ούτε με επαγγελματίες ξεναγούς ή ειδικούς, όπως προβλέπει το καταστατικό του.

Ως επιστέγασμα δε αυτής της πολιτικής απαξίας, με τον δικό σας νόμο, τον ν.5056/23, το νομικό πρόσωπο δημοσίου δικαίου του Δήμου Μεσολογγίου, δηλαδή το Κέντρο και Μουσείο Χαρακτικών Τεχνών Βάσως Κατράκη, στο τέλος του χρόνου αυτού που πέρασε καταργήθηκε. Έκλεισε, λουκέτο!

Κύριε Υπουργέ, σήμερα σας θέτουμε ως ερώτημα: Ποια μέτρα προτίθεστε να πάρετε, προκειμένου να εξαιρεθεί αυτό το μουσείο από την κατάργηση των νομικών προσώπων δημοσίου δικαίου των δήμων, κάτι που επίσης ζητά με ομόφωνη απόφασή του και ο Δήμος Μεσολογγίου έτσι ώστε να διασφαλιστεί η διοικητική του αυτοτέλεια, να αναπτυχθεί όπως του πρέπει ως μουσείο διεθνούς εμβέλειας αντάξιο της μεγάλης και με διεθνείς διακρίσεις χαράκτριας Βάσως Κατράκη. Σημειωτέων ότι ακόμη και μετά την εφαρμογή του νόμου έχετε εξαιρέσει και άλλα μουσεία.

Πρέπει να καλυφθεί επίσης η ανάγκη γενικευμένης επιστημονικής μέριμνας στο εν λόγω μουσείο όσον αφορά την καταγραφή, μελέτη, διάσωση, συντήρηση, ανάδειξη, τεκμηρίωση και προβολή του μεγάλου πλούτου που υπάρχει στο μουσείο αυτό και να εξασφαλιστεί γενναία χρηματοδότησή του.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Κύριε Υπουργέ, έχετε τον λόγο για την πρωτολογία σας.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε. Κι από μένα θερμές ευχές για τη νέα χρονιά που ξεκινάει. Υγεία πάνω απ’ όλα.

Αγαπητέ κύριε Παπαναστάση, στην τοποθέτησή σας είχατε κάτι οξύμωρο. Είχα σκοπό να σας απαντήσω μονολεκτικά ότι το μουσείο είναι παρελθόν ως αυτοτελές νομικό πρόσωπο κι έχει βγει η διαπιστωτική πράξη. Αλλά με βάλατε στην ίντριγκα να σας απαντήσω σε αυτά που είπατε. Τι περιγράψατε; «Να μείνει το μουσείο, καταστρεφόμαστε, λουκέτο στο μουσείο». Εξαϋλώθηκε το μουσείο; Δεν είναι σήμερα εκεί το μουσείο; Λειτουργεί το μουσείο σήμερα; Λειτουργεί. Το ΑΦΜ σάς νοιάζει. Το αφήνουμε στην άκρη.

Δεύτερον, «μουχλιασμένους οδηγούς, άθλιες εγκαταστάσεις, δεν είχε εξαερισμό» το νομικό πρόσωπο που θέλετε να κρατήσετε και να διατηρήσετε. Είσαστε τόσο ικανοποιημένος τόσα χρόνια, υπερηφανευόσασταν για το επίπεδό του και τώρα θέλετε να το κρατήσετε. Σας άρεσε αυτή η εικόνα; «Να χρηματοδοτηθεί». Πώς θα χρηματοδοτηθεί; Ζητήθηκε χρηματοδότηση; Από ποιον; Ξέρετε τι προσωπικό ζήτησε το συγκεκριμένο νομικό πρόσωπο επί του προγραμματισμού προσλήψεων; Μηδέν! Δεν ζήτησε ένα άτομο.

Είναι ευθύνη της νέας δημοτικής αρχής, η οποία ανέλαβε την προηγούμενη εβδομάδα, να σχεδιάσει, να οργανώσει, να επιλέξει τον καλύτερο τρόπο για την ανάπτυξη του μουσείου μέσα στο οργανωμένο πλαίσιο του δήμου, με κατάλληλο προσωπικό, με ενιαία οικονομική υπηρεσία, με σωστή και χρηστή διαχείριση. Διότι, όπως είπα και στην απάντηση σε επίκαιρη ερώτηση του κ. Ζαμπάρα, του Βουλευτή του ΣΥΡΙΖΑ της Αιτωλοακαρνανίας, κομμάτι από τη διαχείριση του μουσείου απασχολεί ήδη την Εθνική Αρχή Διαφάνειας με έγγραφο που έχω στείλει και περιμένουμε από εκεί να δούμε τι θα βγάλει ο έλεγχος.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Ο κ. Παπαναστάσης έχει τον λόγο για τη δευτερολογία του.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Υπουργέ, περιγράψατε ένα δικό σας αφήγημα. Η κατάσταση είναι αυτή την οποία περιγράψατε, άθλια. Μέχρι το τέλος του χρόνου πραγματικά έτσι ήταν, γι’ αυτό έχουμε και τα μουχλιασμένα και όχι μόνο τα μουχλιασμένα φυλλάδια, αλλά τα κατεστραμμένα έργα, σε έναν φορέα, σε ένα νομικό πρόσωπο δημοσίου δικαίου το οποίο είχε το πλαίσιο, αν οι κυβερνήσεις εφάρμοζαν στο ελάχιστο την ανάδειξη της έννοιας πολιτισμός. Γιατί πραγματικά αυτή η εικόνα δεν είναι μόνο για το Μουσείο Κατράκη. Είναι ευρύτερη.

Κανείς δεν ενδιαφέρθηκε και δεν είναι επιχείρημα αυτό. Πραγματικά δεν είναι επιχείρημα η κατάντια και η απαξία από όλους μέχρι σήμερα και να λέμε «Εφόσον κατάντησε έτσι, τι θα κάνουμε;».

Προτείνει η Κυβέρνηση με βάση τον νόμο αυτόν ο οποίος ήρθε, να συνεχιστεί η λειτουργία του στο πλαίσιο μιας υπηρεσίας ενός δήμου, με υπεύθυνο έναν αντιδήμαρχο -όποιον τύχει, τι να κάνουμε; Αυτόν έχει ο δήμος, αυτόν θα βάλει-, με χρηματοδότηση αν έχει ο δήμος από τα συνολικά του κονδύλια, με έλλειψη ειδικευμένου προσωπικού, γιατί δεν προβλέπεται ως υπηρεσία του δήμου να έχει. Και εσείς αυτό το λέτε πρόοδο!

Εγώ θα σας πω μόνο ένα πράγμα. Αυτό που συνειδητά η Κυβέρνηση απαξιώνει, παραλαμβάνοντας το απαξιωμένο από τις προηγούμενες κυβερνήσεις, η Προεδρία της Δημοκρατίας -γιατί φέτος είναι τα πενήντα χρόνια από την εγκαθίδρυση της Δημοκρατίας- επιλέγει ως εικαστικό πυρήνα για ανάδειξη αυτών των χρόνων έργα της Κατράκη. Αυτό είναι. Ψαχτείτε. Ψαχτείτε λοιπόν, και δώστε τη δυνατότητα στον ελληνικό λαό αυτή την πολιτιστική κληρονομιά να την χαρεί, να την αναδείξει και να διαμορφώσει και νέους εικαστικούς.

Επίσης, ένα άλλο στοιχείο που θέλω να σας πω για αυτό που η πολιτική σας απαξιώνει αυτή τη στιγμή -και αναφέρομαι στο μουσείο και στην ανάδειξη του- είναι ότι υπάρχει διεθνές ενδιαφέρον, όχι μόνο εγχώριο, για χρηματοδότηση της συντήρησης, της ανάδειξης, της επεξεργασίας και της προοπτικής αυτού του έργου.

Η Κυβέρνησή σας, λοιπόν, περί άλλων τυρβάζει, γιατί ο πολιτισμός δεν είναι στις προτεραιότητες σας. Η πορεία και η προοπτική που δίνουν τα νομοθετήματά σας αυτό δείχνει. Δυστυχώς, αυτή είναι η πραγματικότητα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Αγαπητέ, κύριε Παπαναστάση, δύο πράγματα, γιατί κάποιοι είμαστε στην αυτοδιοίκηση χρόνια και τυγχάνει να ξέρουμε και τις διαχρονικές θέσεις των κομμάτων. Ξέρουμε κάποια κόμματα που φώναζαν πριν πέντε, έξι, εφτά, δέκα χρόνια για την κατάργηση των νομικών προσώπων, για την ενσωμάτωση των δήμων με μεταφορά όλου του προσωπικού μέσα στον δήμο που έγινε και τώρα φωνάζουν για το αντίθετο.

Καλωσορίζουμε το διεθνές ενδιαφέρον για την ανάδειξη και την προστασία του μουσείου. Δεν θα γίνει επειδή μπήκε στον δήμο; Αυτό λέτε; Το ότι συστήνεται επιτροπή με απόφαση του δημοτικού συμβουλίου, για τη διαχείριση της καθημερινής λειτουργίας του μουσείου, δεν το ξέρετε. Το αν θα έχει ξεχωριστό ΑΦΜ είναι το πρόβλημά σας; Αυτό είναι για εσάς το πρόβλημα;

**ΝΙΚΟΛΑΟΣ ΠΑΠΑΝΑΣΤΑΣΗΣ:** Δεν θέσαμε θέμα ΑΦΜ.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Μα, αυτό θέτετε, κύριε Παπαναστάση! Αυτό θέτετε! Θέμα ΑΦΜ, να διατηρηθεί ξεχωριστό νομικό πρόσωπο. Δεν σας νοιάζει τίποτα άλλο. Δεν σας νοιάζει εκεί που φτάσαμε σήμερα να δούμε πώς θα το κάνουμε. Κάνει προγραμματική το Μουσείο Κατράκη να χρηματοδοτηθεί από το ΕΣΠΑ και δεν χωράει; Και πάει η υπόθεση στην Εθνική Αρχή Διαφάνειας; Αυτό είναι το θέμα; Ή να πάρει το μουσείο τη θέση που αξίζει στην προσφορά της Κατράκη στον ελληνικό πολιτισμό; Και πολύ σωστά η Προεδρία της Δημοκρατίας το αναδεικνύει. Και το αναδεικνύει γιατί το μουσείο υπάρχει, συνεχίζει και λειτουργεί.

Έκλεισε το μουσείο; Δεν υπάρχει το μουσείο σήμερα; Γιατί λαϊκίζετε με αυτόν τον τρόπο που δεν ταιριάζει στην παράταξή σας; Περιμένω την πρόταση της δημοτικής αρχής του Μεσολογγίου, να μας πει τι θέλει να κάνει, πώς θα το αναδείξει, τι χρηματοδότηση θέλει. Δεν υπάρχει τέτοιο αίτημα. Υπάρχει το ΠΕΠ Δυτικής Ελλάδας το οποίο διαχειρίζεται η Περιφέρεια Δυτικής Ελλάδος, η οποία φαντάζομαι θα έχει διάθεση να βοηθήσει σε ένα τέτοιο μουσείο τέτοιας αισθητικής.

Δεν αξίζει αυτή η εικόνα σήμερα ούτε στην Κατράκη ούτε στους πολίτες του Αιτωλικού, ούτε στους πολίτες της Ιεράς Πόλης Μεσολογγίου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Πριν πάμε στην επόμενη επίκαιρη ερώτηση, έχω μια ανακοίνωση προς το Σώμα.

Οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών, Εσωτερικών, Υγείας, Ανάπτυξης, Εργασίας και Κοινωνικής Ασφάλισης, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Επικρατείας, καθώς και οι αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν στις 9-1-2024 σχέδιο νόμου: «Ενίσχυση του εθνικού συστήματος επαγγελματικής εκπαίδευσης και κατάρτισης».

Παραπέμπεται στην αρμόδια Διαρκή Επιτροπή.

Προχωρούμε στη δεύτερη για σήμερα ερώτηση που είναι η πρώτη ερώτηση με αριθμό 2200/8-12-2023 του κύκλου αναφορών και ερωτήσεων της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς την Υπουργό Κοινωνικής Συνοχής και Οικογένειας, με θέμα: «Η βία κατά των γυναικών απαιτεί νέο, ολιστικό κοινωνικό μοντέλο αντιμετώπισης και πλήρη εφαρμογή της σύμβασης της Κωνσταντινούπολης».

Ορίστε, κυρία Φωτίου, έχετε τον λόγο για την πρωτολογία σας.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε. Θέλω να πω και εγώ καλή χρονιά.

Και να πω ότι αυτή η ερώτηση κατατέθηκε με έντεκα ερωτήματα, όπως ξέρετε, και απευθυνόταν σε τέσσερα Υπουργεία, στο Δικαιοσύνης, στο Εσωτερικών, στο Προστασίας του Πολίτη και στο Οικογένειας και Κοινωνικής Συνοχής. Βεβαίως, ήρθατε εσείς, κυρία Υφυπουργέ, να απαντήσετε, αλλά να σας πω πρώτα-πρώτα δύο στοιχεία.

Είναι γεγονός ότι η βία κατά των γυναικών και τα εγκλήματα με θύματα γυναίκες αυξήθηκαν επί της διακυβέρνησης της Νέας Δημοκρατίας κατά 150%. Με βάση τα στοιχεία της Αστυνομίας τα οποία θα καταθέσω, το 2019 ήταν τέσσερις χιλιάδες εκατόν εβδομήντα ένα θύματα -πρόσεξε, όχι καταγγελίες, αλλά θύματα- και το 2022 ήταν δέκα χιλιάδες εκατόν τριάντα ένα θύματα. Από οκτώ γυναικοκτονίες το 2019, φτάσαμε στις είκοσι τέσσερις γυναικοκτονίες το 2022. Επίσης, θα το καταθέσω.

Η κοινή γνώμη, βεβαίως, συγκλονίζεται από τη γυναικοκτονία της εγκύου Γεωργίας στη Θεσσαλονίκη και την πρωτοχρονιάτικη πυρπόληση της γυναίκας στο Ζεφύρι από τον σύζυγό της.

Όλα τα παραπέμπεται στον εγκλεισμό, που αναμφίβολα συνέβαλε στην αύξηση της ενδοοικογενειακής βίας κατά των γυναικών. Όμως η αύξηση των θυμάτων είναι τόσο τρομακτική που θεωρώ ότι η Κυβέρνησή σας συνέβαλε καθοριστικά με δύο τρόπους. Ο πρώτος τρόπος ήταν με πολιτικές που εφάρμοσε και ο δεύτερος με πολιτικές που δεν εφάρμοσε. Οι πολιτικές που εφάρμοσε ή ο νόμος Τσιάρα που είχε ουσιαστικά εγκλωβίσει πολλές γυναίκες σε κακοποιητικά περιβάλλοντα, έχει αυξήσει κατακόρυφα τις υποθέσεις ενδοοικογενειακής βίας, που δεν εκδικάζονται από σαράντα το 2019, σε τέσσερις χιλιάδες τετρακόσιες ενενήντα εννιά το 2022. Είναι στοιχεία πάλι της Justice-Statics, δηλαδή του Υπουργείου Δικαιοσύνης, που θα καταθέσω. Δεύτερον, με πολιτικές που δεν εφαρμόσατε, όπως ρητά αναφέρει η έκθεση του GREVIO, που περιλαμβάνει δεκαοκτώ κατεπείγουσες και τριάντα τέσσερις επείγουσες συστάσεις.

Από τις έντεκα ερωτήσεις που σας έκανα -όχι μόνο σε εσάς, αλλά και στα τέσσερα Υπουργεία- αναφέρω γρήγορα πέντε, για να μην αναφέρω και τις έντεκα προφανώς. Πρώτον, είναι η έλλειψη συντονισμού των φορέων του κράτους μεταξύ των υπηρεσιών του συντονισμού και με τις ΜΚΟ για τα δικαιώματα των γυναικών. Καμμία συνεννόηση! Δεύτερον, η γενναία αύξηση για δημόσιες δομές υποστήριξης θυμάτων, για τη δημιουργία δικτύων στην κοινότητα, για συμβουλευτική οικογένειας και παιδιού. Τρίτον, η λειτουργία των ιατροδικαστικών υπηρεσιών είκοσι τέσσερις ώρες το εικοσιτετράωρο. Τέταρτον, η εφαρμογή της σύμβαση 190 της ILO, της Διεθνούς Οργάνωσης Εργασίας, για την εξάλειψη βίας και παρενόχλησης σε εργασιακά περιβάλλοντα. Και πέμπτον, στοχευμένα μέτρα σε γυναίκες με διασταυρούμενες. Προφανώς εννοώ ανάπηρες γυναίκες, φτωχές γυναίκες, προσφύγισσες, Ρομά γυναίκες, γυναίκες ΛΟΑΤΚΙ από την κοινότητα.

Και σε τελική ανάλυση, σας ρωτάω δύο πράγματα, για να μην ρωτάω και τα πέντε, γιατί δεν είστε αρμόδια να μου απαντήσετε και στα πέντε.

Τι μέτρα θα λάβει για την υλοποίηση των δεκαοκτώ κατεπειγουσών και των τριάντα τεσσάρων επειγουσών συστάσεων της GREVIO για τη χώρα μας; Θα φροντίσετε άμεσα, σε συνεργασία με το Υπουργείο Δικαιοσύνης, για τη νομική κατοχύρωση του όρου «γυναικοκτονία» ως ορισμού δολοφονίας λόγω φύλου, καθώς και για την απόσυρση του νόμου Τσιάρα;

Ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ορίστε, κυρία Υπουργέ, έχετε τον λόγο για την πρωτολογία σας.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Ευχαριστώ πολύ, κύριε Πρόεδρε. Καλή χρονιά και από εμένα.

Κυρία Φωτίου, γνωρίζετε πολύ καλά πως η βία κατά των γυναικών δεν είναι ένα καινούργιο φαινόμενο, ωστόσο είναι ξανά επίκαιρο μετά από τα τελευταία γεγονότα που πραγματικά μας συγκλόνισαν όλους με την τελευταία γυναικοκτονία της Γεωργίας, που τόσο άδικα και με τόσο φρικιαστικό τρόπο έχασε τη ζωή της.

Ωστόσο, από την πρώτη θητεία της Κυβέρνησης του Κυριάκου Μητσοτάκη αποτελούσε και εξακολουθεί να αποτελεί μέγιστη προτεραιότητα η αντιμετώπιση τέτοιων περιστατικών, καθώς και η προστασία και η στήριξη των θυμάτων. Επιτρέψτε μου πολύ γρήγορα να αναφέρω και για όσους μας παρακολουθούν από την τηλεόραση, τι έχουμε κάνει μέχρι στιγμής και πώς μπορεί η πολιτεία να βοηθήσει τη γυναίκα, να βοηθήσει ένα θύμα.

Κατ’ αρχάς, είχαμε αλλαγές στον Ποινικό Κώδικα και στον Κώδικα Ποινικής Δικονομίας, αυστηροποίηση ποινών και άλλων αδικημάτων. Ενδεικτικά αναφέρω: ανθρωποκτονία, ομαδικό βιασμό, θανατηφόρο βιασμό, θανατηφόρο ληστεία, με το ν.4855/2021, τον οποίο εσείς, κυρία Φωτίου, μέσα από το κόμμα σας επί της αρχής είχατε καταψηφίσει. Για αδικήματα όπως αυτά που ανέφερα, η μόνη προβλεπόμενη ποινή είναι της ισόβιας κάθειρξης.

Επιπλέον, ποινικοποιήσαμε για πρώτη φορά το αδίκημα της εκδικητικής πορνογραφίας, ενσωματώσαμε τη σύμβαση 190 της Διεθνούς Οργάνωσης Εργασίας στην ελληνική νομοθεσία για τη βία και την παρενόχληση στον χώρο της εργασίας και ήδη αυτό λειτουργεί και έχουμε στοιχεία από το αυτοτελές τμήμα το οποίο συζητήσαμε στην Επιθεώρηση Εργασίας και είναι αρμόδιο για να παρακολουθεί αυτά τα φαινόμενα στο χώρο εργασίας. Αν θέλετε, να σας αναφέρω στοιχεία για το 2022, που έβγαλε η τελευταία έκθεση το 2023. Ήταν εκατόν πενήντα μία σχετικές καταγγελίες.

Επίσης, συστήσαμε αυτοτελές γραφείο συμβούλων ακεραιότητας για φαινόμενα βίας και παρενόχλησης στη δημόσια διοίκηση. Επιπλέον, σε συνεργασία με τα Υπουργεία Προστασίας του Πολίτη και Ψηφιακής Διακυβέρνησης και με την εταιρεία «VODAFONE» δημιουργήσαμε την εθνική εφαρμογή «panic button» για να βοηθά τις γυναίκες που βρίσκονται σε κίνδυνο με το πάτημα ενός κουμπιού, με ασφαλή γι’ αυτές τρόπο να καλούν την Αστυνομία στο σημείο που βρίσκονται και που βλέπουν ότι κινδυνεύουν. Ήδη περισσότερες από οκτακόσιες γυναίκες μέχρι τον Νοέμβριο του 2023 που ήταν στην πιλοτική εφαρμογή, κατέβασαν την εφαρμογή στο κινητό τους, εκατόν σαράντα τρεις γυναίκες πάτησαν το κουμπί, καμμία από αυτές δεν είχε τραγική κατάληξη.

Τι κάναμε, λοιπόν; Προχωρήσαμε πριν λίγες ημέρες στη χρονική και χωρική επέκταση της εφαρμογής, προκειμένου να βοηθήσουμε και άλλες γυναίκες σε ολόκληρη τη χώρα να νιώσουν μεγαλύτερη ασφάλεια.

Το εθνικό πρόγραμμα για την πρόληψη και την καταπολέμηση της βίας κατά των γυναικών είναι ολοκληρωμένο, συγκροτημένο πρόγραμμα δράσης σε εθνικό επίπεδο, με εξήντα πέντε δομές, σαράντα τέσσερα συμβουλευτικά κέντρα, είκοσι ξενώνες φιλοξενίας, γραμμή SOS «15900» με εικοσιτετράωρη λειτουργία για κοινωνική, νομική και ψυχολογική κάλυψη.

Εκτός από τη νομική συμβουλευτική, προσφέρουμε δωρεάν νομική βοήθεια για τις γυναίκες θύματα που απευθύνονται στα συμβουλευτικά κέντρα και που δεν έχουν τη δυνατότητα να απευθυνθούν οικονομικά σε κάποιον δικό τους δικηγόρο. Έρχεται, λοιπόν, το κράτος και τους δίνει δωρεάν νομική στήριξη.

Επίσης, έχουμε ειδικά προγράμματα σε συνεργασία με τη δημόσια υπηρεσία απασχόλησης για τις γυναίκες θύματα βίας και τις γυναίκες που μένουν στους ξενώνες για να μπορέσουν να σταθούν ξανά στα πόδια τους.

Δράσεις ευαισθητοποίησης και ενημέρωσης μέσα από ραδιοφωνικά και τηλεοπτικά σποτ, μέσα από ημερίδες σε κεντρικό επίπεδο από το Υπουργείο, αλλά και κατά τόπους μέσα από τα συμβουλευτικά κέντρα και τις δομές μας.

Υπηρεσίες στην Ελληνική Αστυνομία, όπως τα δεκαοκτώ γραφεία ενδοοικογενειακής βίας, η Κυβέρνηση Μητσοτάκη τα δημιούργησε. Εβδομήντα τρεις επιτελικές υπηρεσίες σε ολόκληρη τη χώρα, για να μπορούν οι γυναίκες θύματα να απευθύνονται και να βρίσκουν εκεί βοήθεια μέσα από εκπαιδευμένους αστυνομικούς, μέσα από στελέχη της ΕΛΑΣ. Πάνω από δυόμισι χιλιάδες αστυνομικοί έχουν εκπαιδευτεί στο πώς θα αντιμετωπίσουν, τι κατευθύνσεις θα δίνουν στα θύματα βίας και πώς θα μπορέσουν να τα στηρίξουν.

Να μην ξεχνάμε τα εργαστήρια δεξιοτήτων από το Υπουργείο Παιδείας και Θρησκευμάτων, καθώς από την Κυβέρνηση Μητσοτάκη έχει ενταχθεί η σεξουαλική αγωγή, η ισότητα των φύλων, ώστε να μάθουν τα παιδιά από μικρές τάξεις, από μικρές ηλικίες να σέβονται τον συνάνθρωπο, να σέβονται τον διπλανό τους, τη διαφορετικότητα, ανεξαρτήτως φύλου, φυλής, θρησκείας ή αν είναι άτομο με αναπηρία, όπως πολύ σωστά αναφέρατε κι εσείς νωρίτερα.

Επιπλέον, από το 2020 έχουν υπάρξει μέχρι σήμερα είκοσι τέσσερις επιτροπές ισότητας στα πανεπιστήμια, και σε άλλα δεκατέσσερα ερευνητικά κέντρα επίσης επιτροπές ισότητας και εκεί, για να μπορέσουμε και στην τριτοβάθμια εκπαίδευση και στο ερευνητικό κομμάτι να κάνουμε την ίδια δουλειά και να προωθήσουμε την ισότητα και να προωθήσουμε την ενδυνάμωση των γυναικών, αλλά και να εντοπίσουμε πού υπάρχει πραγματικά πρόβλημα, για να μπορέσουμε να παρέμβουμε.

Έχετε δίκιο, κυρία Φωτίου. Οι καταγγελίες αυξήθηκαν. Αυξήθηκαν όμως γιατί βρήκαν ευνοϊκό περιβάλλον, γιατί οι γυναίκες κατάλαβαν ότι μπορούν να αναζητήσουν βοήθεια, γιατί υπάρχει κράτος, γιατί η πολιτεία είναι εκεί για να τις στηρίξει, πράγμα για το οποίο υπήρχε μια αμφιβολία τα προηγούμενα χρόνια.

Με όλες αυτές τις κινήσεις και με όλα αυτά τα μέτρα της Κυβέρνησης Μητσοτάκη, με το ελληνικό MeToo, που ενίσχυσε η Κυβέρνησή μας, και με μια προώθηση και με διάφορες εκδηλώσεις και ενημερώσεις που γίνονταν τότε για να ανοίξουν στόματα -γιατί πραγματικά για να σπάσουμε τον κύκλο της βίας πρέπει να σπάσουμε τον κύκλο της σιωπής, πρέπει να ενισχύσουμε και να ενδυναμώσουμε τις γυναίκες να αναζητήσουν βοήθεια- υπάρχουν τα εργαλεία που μπορούν να τις στηρίξουν. Θα πρέπει να φτάσουν μέχρι εκεί οι ίδιες, θα πρέπει να πάρουν αυτή την μεγάλη απόφαση. Κι αυτό, λοιπόν, εμείς το ενισχύουμε και γι’ αυτό έχουμε περισσότερες καταγγελίες.

Μπορώ να σας αναφέρω μερικά στοιχεία πάνω σε αυτό.

Κύριε Πρόεδρε, επιτρέψτε μου. Τελειώνω. Θα συνεχίσω στη δευτερολογία μου.

Για το 2023 η γραμμή «SOS» δέχτηκε περίπου εννιά χιλιάδες κλήσεις. Τα συμβουλευτικά κέντρα εξυπηρέτησαν περίπου πέντε χιλιάδες γυναίκες. Η Αστυνομία περίπου δέκα χιλιάδες γυναίκες στα γραφεία και τις επιτελικές δομές για την ενδοοικογενειακή βία. Και οι ξενώνες φιλοξενίας φιλοξένησαν διακόσιες τριάντα τρεις γυναίκες θύματα βίας. Τα υπόλοιπα θα τα πω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Άφησα και στην ερωτώσα συνάδελφο και σε εσάς πάρα πολύ χρόνο, γιατί το θέμα είναι, όχι μόνο επίκαιρο, αλλά και πολύ ενδιαφέρον.

Ορίστε, κυρία Φωτίου. Έχετε τον λόγο για τη δευτερολογία σας.

**ΘΕΑΝΩ ΦΩΤΙΟΥ:** Κυρία Υφυπουργέ, δεν καταλάβατε. Δεν μίλησα για καταγγελίες. Τα νούμερα που ανέφερα ήταν θύματα. Δεν μίλησα για καταγγελίες. Μου απαντάτε για καταγγελίες. Εγώ σας μιλάω για θύματα, για αριθμό θυμάτων ενδοοικογενειακής βίας κατά την Αστυνομία.

Και όταν σας λέω 150% αύξηση, θα σας πω ότι μέσα σε συνθήκες τρομακτικής κρίσης από το 2015 μέχρι το 2019 η αύξηση ήταν 45%. Ξέρετε γιατί έγινε αυτός ο χαμός, γιατί είναι αυτή η τεράστια αύξηση; Δεν είναι μόνο λόγω του εγκλωβισμού του COVID. Είναι λόγω του εγκλωβισμού που έκανε ο κ. Τσιάρας με τις νομοθετικές του παρεμβάσεις, τις οποίες καταϋπερασπιστήκατε, πάνω στον Ποινικό Κώδικα και τον οποίο καταγγέλλει η GREVIO. Για τη GREVIO λέξη!

Το Υπουργείο σας, όμως, μας στέλνει όλες τις αναθεωρημένες απόψεις του Υπουργείου σας για το τι λέει η GREVIO. Διαβάσατε τι λέει η GREVIO εκεί μέσα; Τι λέει για τον νόμο Τσιάρα; Τι λέει για την ιστορία των γυναικοκτονιών η GREVIO; Τι λέει για το ότι δεν συνεργάζεστε με τις γυναικείες οργανώσεις, οι οποίες έχουν μια τεράστια εμπειρογνωμοσύνη σε αυτόν τον τομέα και δεν τις ακούτε;

Και όχι μόνο αυτό. Ετοιμάζεστε για νέες τροπολογίες στον νόμο Τσιάρα, με τις οποίες διαφωνούν κατακόρυφα όλες οι γυναικείες οργανώσεις. Αυτό το ξέρετε;

Κύριε Πρόεδρε, παρακαλώ να μου δώσετε λίγο χρόνο παραπάνω.

Ξέρετε αυτό που σας είπα πριν για τον νόμο Τσιάρα; Θα το καταθέσω. Δείτε εδώ πού βρισκόντουσαν οι γυναίκες. Αυτά είναι στοιχεία του Υπουργείου Δικαιοσύνης για το πού βρισκόντουσαν οι γυναίκες στην εκδίκαση των υποθέσεων αυτών πριν τον νόμο Τσιάρα, δηλαδή το 2019, και πού βρίσκονται σήμερα.

Σας ανέφερα ότι ξεκίνησαν οι εκκρεμούσες υποθέσεις. Αυτή τη στιγμή είναι τεράστιες. Δηλαδή, ήταν σαράντα το 2019 και τέσσερις χιλιάδες πεντακόσιες το 2022. Ξέρετε ότι αυτό εγκλωβίζει τις γυναίκες ώστε να συνεχίζονται όλες αυτές οι κακοποιήσεις ή δεν το ξέρετε; Δεν ξέρω τι συμβαίνει πια.

Θα μιλήσω τώρα λίγο πιο αναλυτικά.

Κυρία Υπουργέ, εγώ, όπως και η GREVIO, αμφισβητώ το γεγονός ότι η ισότητα των φύλων μπήκε στο Υπουργείο Κοινωνικής Συνοχής και Οικογένειας. Καμμία σχέση! Έπρεπε να είναι στο Εσωτερικών. Εσείς έπρεπε τώρα να ήσασταν στο Εσωτερικών και να μου απαντάτε, αφού έχετε λάβει υπ’ όψιν οριζόντια όλα τα Υπουργεία. Δεν τα έχετε λάβει, γιατί δεν έχετε και τέτοια δικαιοδοσία. Γι’ αυτό δεν ανακατεύεστε και στον Τσιάρα. Γι’ αυτό δεν ξέρετε και το τι κακό έχει κάνει η νομοθεσία Τσιάρα, που την επικαλεστήκατε με μεγάλη χαρά και εκτίμηση.

Πρέπει να τελειώσει αυτή η ιστορία. Είναι λάθος, γι’ αυτό η προκάτοχός σας στο Υπουργείο Εργασίας, η κ. Μιχαηλίδου, έκανε «τζίρο» και αύξησε τα πάντα «στο Θεό». Γι’ αυτό και τώρα εσείς συνεχίζετε με την ίδια ρητορική.

Μου λέτε ότι «θα κάνω το ένα», «έκανα το άλλο». Πόσα λεφτά δαπανήσατε; Πόσα χρήματα δαπανήσατε; Σας λέει η GREVIO ότι πρέπει να αυξήσετε τα χρήματα, ότι πρέπει να δώσετε στις οργανώσεις ΜΚΟ των γυναικών χρήματα. Πόσα δώσατε; Εσείς δεν τις έχετε καλέσει σε διάλογο. Το ξέρετε;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

Η GREVIO λέει ότι υπάρχει -σας λέω εγώ τι λέει η έκθεση που μας στείλατε, μάλλον δεν την έχετε διαβάσει- έλλειψη μεγάλων δικτύων συμβουλευτικών-υποστηρικτικών θυμάτων στην κοινότητα. Γιατί ίσως δεν ξέρετε ότι στους τριακόσιους εξήντα δήμους τα συμβουλευτικά κέντρα της χώρας ανέρχονται σε σαράντα δύο. Σαράντα δύο! Είστε υπερήφανοι; Οι ξενώνες φιλοξενίας είναι είκοσι. Καταθέτω όλα τα στοιχεία. Θα τα έχετε.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα κέντρα στήριξης οικογένειας και παιδιού, που μπήκαν πιλοτικά σε ορισμένους δήμους, πρέπει σήμερα να πολλαπλασιαστούν.

Γιατί ισχυρίζομαι ότι είστε σε λάθος Υπουργείο, κυρία Υφυπουργέ; Γιατί το Εσωτερικών έχει την ευθύνη όλων των δήμων. Εκεί είναι η ιστορία. Πρέπει να αναπτυχθεί ένα τεράστιο δίκτυο υπηρεσιών συμβουλευτικών, στήριξης οικογένειας και παιδιού και των γυναικών κ.λπ.. Και εκεί γίνεται όλη η ιστορία, στην πρωτοβάθμια, δηλαδή στην τοπική κοινωνία.

Βέβαια, περιμένω να μου απαντήσετε και για τα άλλα θέματα που θίγει η GREVIO. Σας είπα για τη λειτουργία των ιατρικο-δικαστικών υπηρεσιών είκοσι τέσσερις ώρες το εικοσιτετράωρο. Την εφαρμογή 190. Μου είπατε ότι βρήκαν…

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ να ολοκληρώσετε. Έχετε κατά πολύ υπερβεί τον χρόνο.

**ΘΕΑΝΩ ΦΩΤΙΟΥ:** Η Επιθεώρηση Εργασίας, κυρία Υπουργέ, δεν μπορεί να κάνει τη δουλειά της γιατί δεν έχει ανθρώπους για την εργασία. Και μου είπατε ότι κατέγραψε εκατόν ογδόντα παρενοχλήσεις.

Πιστεύετε ότι αυτό είναι το νούμερο στις χιλιάδες γυναίκες εργαζόμενες; Πραγματικά;

Και βέβαια, δεν μου είπατε τίποτα για το τι κάνετε για τις γυναίκες με διασταυρούμενες διακρίσεις, όπως βεβαίως δεν μου είπατε και για όλα τα υπόλοιπα που σας ρώτησα, για τα πέντε.

Εγώ λέω, σταματήστε τα ευχολόγια. Η κατάσταση είναι έκρυθμη. Και πηγαίνετε στο σωστό Υπουργείο. Τέρμα η ιστορία αυτή που μας κατέστρεψε, το Υπουργείο Εργασίας, και τώρα το Υπουργείο Οικογένειας και Κοινωνικής Συνοχής. Δεν είναι εκεί η θέση σας, κυρία Υφυπουργέ.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, κλείστε.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):**

Κυρία Φωτίου, μου κάνει πραγματικά εντύπωση που θεωρείτε ότι αυξήθηκαν τα περιστατικά βίας επειδή ο κ. Τσιάρας έκανε ισόβια κάθειρξη την ποινή της ανθρωποκτονίας. Αλλά δεν επηρέασε σε τίποτα το γεγονός ότι εσείς ως κυβέρνηση τότε τα κακουργήματα τα κάνατε πλημμελήματα. Μάλλον, τότε δώσατε θάρρος.

Σε ό,τι αφορά την αξιολόγηση της GREVIO, έχουν γίνει κάποιες συστάσεις όντως στην τελευταία έκθεση που δημοσιεύθηκε για τη χώρα μας τον περασμένο Νοέμβριο. Έχουν γίνει όμως και κάποιες τοποθετήσεις από την GREVIO που αναφέρουν τα θετικά βήματα που έχουν γίνει από τη χώρα μας. Γι’ αυτά δεν λέτε κουβέντα.

Εσείς πιστεύετε -πάντα αυτό πιστεύετε βέβαια στον ΣΥΡΙΖΑ- ότι όλα λύνονται με ένα «μαγικό ραβδί». Δεν χρησιμοποιήσατε το «μαγικό σας ραβδί» όμως από το 2015 μέχρι το 2019 για να κάνετε τα σαράντα τέσσερα συμβουλευτικά κέντρα εκατό. Δεν το χρησιμοποιήσατε τότε. Σήμερα το ζητάτε.

Εμείς λέμε ότι με αυτά τα συμβουλευτικά κέντρα, με τους είκοσι ξενώνες φιλοξενίας, μπορούμε να στηρίξουμε τις γυναίκες θύματα και πολλαπλών διακρίσεων, που αναφέρατε. Υπάρχει το σύστημα για να στηρίξουμε αυτές τις γυναίκες και ψυχολογικά και οικονομικά και για να βρούνε στέγη και για να βρουν δουλειά μετά. Δεν ξεχωρίζουμε κανένα θύμα ως προς το αν είναι Ρομά, αν είναι μετανάστρια, αν είναι πρόσφυγας ή οτιδήποτε.

Η GREVIO σε όλα αυτά που ανέφερα έχει τοποθετηθεί και τα αναγνωρίζει ως μια πολύ μεγάλη πρόοδο που έχει κάνει η χώρα μας. Και φυσικά, υπάρχουν και κάποιες συστάσεις, τις οποίες εννοείται ότι λαμβάνουμε υπ’ όψιν μας και σχεδιάζουμε πώς θα τις υλοποιήσουμε και πώς θα τις εφαρμόσουμε, για να έχουμε και καλύτερη εφαρμογή της σύμβασης της Κωνσταντινούπολης, την οποία η χώρα μας έχει υπογράψει και πιστεύει και στηρίζει, αλλά και για να έχουμε καλύτερη αντιμετώπιση των θυμάτων και για να βοηθήσουμε την κοινωνία να αποτρέψει τέτοια περιστατικά, αλλά και να έχει μηδενική ανοχή.

Κλείνοντας, κύριε Πρόεδρε, θέλω να πω πραγματικά ότι το μήνυμα που πρέπει να φύγει από εδώ είναι οι γυναίκες να αναζητούν βοήθεια, οι γυναίκες να μιλάνε. Δεν είναι όλα «με έναν νόμο και ένα άρθρο», που αυτό έτσι κι αλλιώς εσείς στον ΣΥΡΙΖΑ το είχατε πολύ ψηλά πάντα. Τώρα βέβαια είστε σε άλλο κόμμα.

Γίνεται μια συνολική προσπάθεια αλλαγής κουλτούρας, αλλαγής νοοτροπίας και μηδενικής ανοχής από πλευράς κοινωνίας. Και ναι, είμαστε σε συνεργασία με όλα τα Υπουργεία και έχουμε πολύ καλή συνεργασία. Και ναι, είμαστε σε συνεργασία με την κοινωνία των πολιτών. Και ΜΚΟ βλέπουμε και συναντήσεις κάνουμε, κυρία Φωτίου, αν δεν σας έχουν ενημερώσει. Γιατί είπατε ότι δεν έχουμε δει καμμία.

**ΘΕΑΝΩ ΦΩΤΙΟΥ:** Εσείς προσωπικά;

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Κι εγώ έχω δει και η Υπουργός και όλοι βλέπουμε.

Και αυτό που θέλουμε είναι κοινωνία και πολιτεία μαζί να προχωρήσουμε και μαζί να αντιμετωπίσουμε αυτό το φαινόμενο, που πραγματικά απασχολεί όλους μας.

Αν έχετε κάποια συγκεκριμένη ΜΚΟ που δεν την έχω δει και σας έχουν κάνει παράπονα, παρακαλώ πολύ να μου τη δώσετε να την καλέσω.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Προχωρούμε στην επόμενη και τελευταία για σήμερα επίκαιρη ερώτηση, τη δεύτερη με αριθμό 533/8-1-2024 επίκαιρη ερώτηση πρώτου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Περιβάλλοντος και Ενέργειας, με θέμα: «Η διαχρονική ρύπανση του Ασωπού ποταμού και η άμεση ανάγκη επίλυσης του προβλήματος».

Κυρία Καραγεωργοπούλου, έχετε τον λόγο για την πρωτολογία σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ, κύριε Πρόεδρε.

Θα ήθελα να ευχηθώ μια πολύ καλή χρονιά σε όλους και στα παιδιά μας. Να τα καλωσορίσουμε. Επίσης, θα τους ευχηθώ μια πολύ καλή χρονιά.

Κύριε Υπουργέ, η ερώτησή μου είναι η εξής. Ο Ασωπός ποταμός, που διατρέχει τα σύνορα των Νομών Βοιωτίας και Αττικής, κινδυνεύει σοβαρά από τη διαχρονική ρύπανση του υδροφόρου ορίζοντα, κυρίως από τα ακατέργαστα λύματα που διοχετεύουν με αμφίβολης νομιμότητας υπόγειους αγωγούς οι βιομηχανίες της ευρύτερης περιοχής από τη μη οργανωμένη ΒΙΠΕ τετρακοσίων περίπου βιομηχανιών στην περιοχή Αυλώνα - Οινοφύτων. Οι ρύποι προέρχονται κυρίως από τις βιομηχανίες επεξεργασίας μετάλλων, υφαντουργίας, τροφίμων και φαρμάκων.

Σημαντικότερος ρύπος στη λεκάνη απορροής του ποταμού Ασωπού αποτελεί διαχρονικά το εξασθενές χρώμιο, από το οποίο σημειώνονται ακόμα και σήμερα πάρα πολλοί θάνατοι εξαιτίας του καρκίνου. Το χρώμιο ανήκει στην κατηγορία των βαρέων μετάλλων και συγκεκριμένα οι ενώσεις του εξασθενούς χρωμίου χαρακτηρίζονται καρκινογόνες, μεταλλαξιογόνες και τοξικές για την αναπαραγωγή.

Σύμφωνα με πρόσφατες έρευνες, ενώ η ρύπανση από χρώμιο και εξασθενές χρώμιο έχει σαφώς μειωθεί χάρη στις προσπάθειες της προηγούμενης δεκαετίας, και εννοείται χάρη στις ενέργειες των κατοίκων, στο πλευρό των οποίων είμαστε ακόμα και σήμερα και τους συμπαραστεκόμαστε, στο ποτάμι ανιχνεύεται ένας τεράστιος αριθμός άλλων τοξικών ενώσεων, που συνδέονται άμεσα με τη βιομηχανία και τη γεωργική παραγωγή και οι περισσότερες δεν καταγράφονται καν, αναδεικνύοντας την άμεση ανάγκη καταγραφής και θέσπισης ορίων γι’ αυτές.

Σύμφωνα με το Σχέδιο Διαχείρισης Λεκανών Απορροής Ποταμών του Υδατικού Διαμερίσματος Ανατολικής Στερεάς Ελλάδας που συνέταξε το Υπουργείο σας, η περιοχή του Ασωπού πλήττεται επί δεκαετίες από τη βιομηχανική δραστηριότητα που σχετίζεται με τη διάθεση σημαντικών ποσοτήτων υγρών αποβλήτων στα επιφανειακά και υπόγεια υδατικά συστήματα, με αποτέλεσμα τη σημαντική επιβάρυνσή τους. Άρα το αποδέχεστε. Η έντονη βιομηχανική δραστηριότητα στις κατάντη υπολεκάνες του Ασωπού ποταμού, καθώς και η παρουσία κτηνοτροφικών μονάδων και ΧΑΔΑ στις ανάντη υπολεκάνες αποτελούν κυρίαρχες αιτίες δυνητικής υποβάθμισης των ποιοτικών χαρακτηριστικών των υδατικών συστημάτων στη ΛΑΠ Ασωπού.

Η θεσμοθετημένη περιοχή της λεκάνης απορροής του ποταμού Ασωπού Βιοιωτίας εμπίπτει και στις ευπρόσληπτες στη νιτρορύπανση γεωργικής προέλευσης περιοχές του υδατικού διαμερίσματος Ανατολικής Στερεάς Ελλάδας.

Το πρόβλημα, δηλαδή της ρύπανσης του Ασωπού, τόσο από τις περιμετρικές καλλιέργειες όσο, κυρίως, από την ανεξέλεγκτη ρίψη αποβλήτων στο ποτάμι από τις βιομηχανίες, παρά τις διαχρονικές εξαγγελίες του Υπουργείου σας, εξακολουθεί να είναι έντονο, υπαρκτό και να αποτελεί μια μόνιμη απειλή τόσο για τους κατοίκους της περιοχής όσο και για τα πολυάριθμα οικοσυστήματα της λεκάνης του Ασωπού ποταμού.

Ερωτάται ο Υπουργός. Ποιες ενέργειες προτίθεστε να κάνετε σχετικά με το ζήτημα της απορρύπανσης του Ασωπού ποταμού και κατά συνέπεια του εδάφους και του υπογείου υδροφόρου ορίζοντα της περιοχής; Ποιες ενέργειες προτίθεστε να κάνετε σχετικά και με την εξασφάλιση της ποιότητας της αγροτικής παραγωγής του Αυλώνα και της ποιότητας ζωής τριάντα χιλιάδων πολιτών της Σκάλας Ωρωπού;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και τρεις εκπαιδευτικοί συνοδοί τους από το Ράλλειο Πειραματικό Δημοτικό Σχολείο Πειραιά.

Η Βουλή σάς καλωσορίζει. Σας ευχόμαστε καλή χρονιά και καλή πρόοδο.

(Χειροκροτήματα από όλες τις πτέρυγες της Βουλής)

Εδώ τη μεγάλη Αίθουσα της Ολομέλειας της Βουλής, όπως σας εξήγησαν οι εκλεκτοί συνεργάτες μας, σήμερα παρακολουθείτε μια ειδική διαδικασία απ’ αυτές που γίνονται στη Βουλή, που λέγεται κοινοβουλευτικός έλεγχος. Ένας Βουλευτής ρωτά και ένας Υπουργός απαντά. Το λέω, για να μην έχετε περιέργεια γιατί δεν υπάρχουν πολλοί Βουλευτές στην Αίθουσα.

Κύριε Υπουργέ, έχετε τον λόγο για να απαντήσετε στην κυρία συνάδελφο

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αξιότιμη κυρία συνάδελφε, η ρύπανση του Ασωπού ποταμού πράγματι, όπως είπατε, είναι ένα διαχρονικό πρόβλημα και ένα πρόβλημα πολλών δεκαετιών. Και πράγματι, η προσπάθεια για την απορρύπανση και για τον έλεγχο είναι επίσης μία διαχρονική προσπάθεια διαδοχικών κυβερνήσεων.

Οι ενέργειες συνεχίζονται παραπάνω από μία δεκαετία. Ήδη από το 2010 με μία κοινή υπουργική απόφαση ισχύουν αυστηρότερα ποιοτικά περιβαλλοντικά πρότυπα όσον αφορά στις οριακές τιμές εκπομπών υγρών βιομηχανικών αποβλήτων στη λεκάνη απορροής του Ασωπού. Στο πλαίσιο αυτό αναθεωρήθηκαν οι αποφάσεις έγκρισης περιβαλλοντικών όρων, οι περίφημες ΑΕΠΟ, αρμοδιότητας δικής μας, του ΥΠΕΝ, με αυξημένες απαιτήσεις για τη λειτουργία δραστηριοτήτων. Συνεπώς, κάποιος που επιθυμεί να δραστηριοποιείται εκεί έχει αυστηρότερες περιβαλλοντικές προδιαγραφές στο πλαίσιο της απορρύπανσης. Μέσα σε αυτές τις ΑΕΠΟ είναι και η απαίτηση για περιοδική παρακολούθηση του εδάφους και των υπογείων υδάτων για επικίνδυνες ουσίες.

Η αρμόδια υπηρεσία Σώματος Επιθεώρησης Νοτίου Ελλάδας κάνει κάθε χρόνο δειγματοληψίες στις δραστηριότητες των οποίων τα υγρά απόβλητα εκβάλλουν στον Ασωπό και όπου υπάρχουν υπερβάσεις πραγματοποιούνται επιθεωρήσεις και γίνονται όλα τα νόμιμα στη συνέχεια.

Πέραν του θεσμικού πλαισίου, υπάρχουν και άμεσες παρεμβάσεις. Για παράδειγμα, το Συντονιστικό Γραφείο Αντιμετώπισης Περιβαλλοντικών Ζημιών του ΥΠΕΝ παρενέβη στο θέμα του εξασθενούς χρωμίου και εφαρμόστηκε ένα πιλοτικό πρόγραμμα αποκατάστασης του ρυπασμένου υπόγειου υδροφόρου ορίζοντα από εξασθενές χρώμιο στην έκθεση βιομηχανίας, με αποτέλεσμα να πέσουν οι συγκεντρώσεις του εξασθενούς χρωμίου κάτω από τα επικίνδυνα όρια. Πρόσφατα, στις 23 Δεκεμβρίου, εγκρίθηκε επέκταση των δράσεων αποκατάστασης.

Σε σχέση με την εξασφάλιση της ποιότητας αγροτικής παραγωγής και της ποιότητας ζωής, στο ίδιο σχέδιο στο οποίο αναφερθήκατε, που παραθέτει τα προβλήματα, υπάρχουν και τα μέτρα που σκοπεύουν να τα διορθώσουν, με εντατικοποίηση των ελέγχων τόσο από σημειακές όσο και από διάχυτες πηγές απορρίψεων και για το φαινόμενο της νιτρορύπανσης.

Από το 2021 θεσμοθετήθηκε και λειτουργεί το Εθνικό Δίκτυο Παρακολούθησης Ποιότητας και Ποσότητας των Υδάτων και γίνονται μετρήσεις σε ευπρόσληπτες περιοχές της χώρας.

Επίσης, στο περιφερειακό χωροταξικό πλαίσιο της Περιφέρειας Στερεάς Ελλάδας υπάρχουν και εκεί μέτρα και για τον πρωτογενή τομέα.

Από πλευράς Υπουργείου Αγροτικής Ανάπτυξης έχει από το 2021 επίσης καταρτιστεί ο Κώδικας Ορθής Γεωργικής Πρακτικής για την προστασία των νερών από τη νιτρορύπανση και χρηματοδοτούνται δράσεις μέσω του ΠΑΑ για ελέγχους των περιβαλλοντικών προτύπων που πρέπει να τηρούν οι παραγωγοί.

Υπάρχουν και σημαντικά χρηματοδοτικά εργαλεία, αλλά σε αυτά θα αναφερθώ στη δευτερολογία μου, επειδή ο χρόνος μου τελείωσε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Κυρία Καραγεωργοπούλου, έχετε τον λόγο για τη δευτερολογία σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, μόλις ομολογήσατε ότι στην πραγματικότητα δεν επιτελεί η πολιτεία το ουσιαστικό της καθήκον απέναντι στους πολίτες που πλήττονται βάναυσα, γιατί αφορά την υγεία τους, το δημόσιο αγαθό και το δικαίωμά τους στην αξιοπρεπή διαβίωση, αλλά και στο περιβάλλον.

Το ουσιαστικό καθήκον της πολιτείας δεν είναι οι υποσχέσεις, δεν είναι οι θεωρίες, δεν είναι εκείνα τα μέτρα που αναφέρετε με τη σύσταση ακόμη φορέων ή οργανισμών με δειγματοληπτικούς ελέγχους. Ουσιαστικό καθήκον της πολιτείας απέναντι στο περιβάλλον σημαίνουν άλλου είδους πρακτικές.

Μάλιστα, ήρθε το Συμβούλιο της Επικρατείας με την 3943 του 2015 απόφασή του και έδειξε έναν δρόμο, έναν τουλάχιστον δρόμο με τον οποίο μια κυβέρνηση που θα αναλάμβανε την πραγματική της ευθύνη απέναντι στον λαό της περιοχής αυτής θα μπορούσε να κάνει πράξη αυτά που υποδεικνύει το Συμβούλιο της Επικρατείας.

Τι; Να διακόψει τη λειτουργία όσων μονάδων παραβιάζουν διαρκώς το σύστημα επεξεργασίας αποβλήτων και ρυπαίνουν την περιοχή. Να επιλύσει το χρόνιο πρόβλημα επεξεργασίας αποβλήτων με την κατασκευή κεντρικής μονάδας. Ποια από αυτά έχουν γίνει; Να λάβει κατάλληλα μέτρα αποκατάστασης του διαταραχθέντος οικοσυστήματος. Και αν όχι η ίδια η πολιτεία, να υποχρεώσει τους βιομηχάνους με ίδιες δαπάνες να αναλάβουν την ευθύνη τους. Με χρονοδιαγράμματα, με άμεση ανταπόκριση. Τίποτε δεν έχει γίνει.

Γιατί; Γιατί μόνο πρόστιμα ενδεχομένως...

Και αυτά είναι λίγα. Και να μας πείτε και ποια είναι αυτά. Αλλά έλεγχοι ουσιαστικοί, αποτελεσματικοί, εντοπισμός ρυπαντών, αποκατάστασης ζημιάς δεν έχει γίνει ποτέ μέχρι σήμερα.

Πρόκειται για ένα περιβαλλοντικό έγκλημα, υφίσταται από τη δικτατορία ακόμα, οι πεντακόσιες αυτές βιομηχανίες δρουν στην περιοχή από τότε. Δεν υπάρχει ΔΥΠΕ. Υπάρχει άτακτη βιομηχανική συγκέντρωση, χωρίς κανόνες, χωρίς καμμία διαδικασία. Και τους αφήνετε στην αταραξία τους βιομήχανους. Πεθαίνει ο κόσμος καθημερινά εδώ και δεκαετίες και εκφεύγουν όλοι αυτοί οι βιομήχανοι οποιεσδήποτε ελεγκτικής διαδικασίες επί του πρακτέου. Το να κάνετε ένα δειγματοληπτικό έλεγχο αλλά ο βιομήχανος να παραμένει και στη θέση του και να συνεχίζει να κάνει το εγκληματικό του έργο είναι ένα ζητούμενο.

Τοξικά απόβλητα έχουν θαφτεί. Αυτό επηρεάζει όλο τον υδροφόρο ορίζοντα, ακόμα και το νερό που πίνουν οι άνθρωποι. Έχει προβλεφθεί να εγκατασταθεί ένας μηχανισμός αυτορρύθμισης στις βιομηχανίες και δεν έχουν κάνει ούτε καν αυτό. Δεν έχουν ούτε καν φίλτρα. Και η ρύπανση συνεχίζεται με αμείωτο ρυθμό.

Άρα είτε οι μηχανισμοί του κράτους για κάποιο λόγο δεν λειτουργούν είτε είναι εξαγορασμένοι από τους βιομηχάνους. Ένα από τα δύο συμβαίνει.

Συνεπώς θέλω μια πολύ καθαρή απάντηση για το ποια είναι η πρόθεση, με χρονοδιάγραμμα, ποια είναι τα κατασταλτικά εκείνα μέτρα που σας έχει υποδείξει το Συμβούλιο της Επικρατείας, με άμεση εφαρμογή.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς, όταν κάνετε καταγγελίες, θα ήθελα να είμαστε πιο συγκεκριμένοι. Διότι οι αφηρημένες καταγγελίες είναι καταγγελίες οι οποίες δεν μπορούν να συνεισφέρουν στην κοινή προσπάθεια.

Γράφετε, για παράδειγμα, στην ερώτησή σας ότι «στο ποτάμι ανιχνεύεται ένας τεράστιος αριθμός άλλων τοξικών ενώσεων». Έχετε όλο τον χρόνο και τη δυνατότητα, εφόσον λέτε ότι έχει καταγραφεί τεράστιος αριθμός άλλων τοξικών ενώσεων, να μας υποδείξετε -εφόσον κάνετε ερώτηση στη Βουλή- ποιος είναι ο τεράστιος αριθμός, ποιες είναι οι ενώσεις, ποια είναι η μελέτη από την οποία προκύπτει αυτό για να μπορούμε να κάνουμε έναν διάλογο που να στηρίζεται σε στοιχεία και όχι σε αφηρημένες τοποθετήσεις.

Όποτε υπάρχουν στοιχεία, εγώ δεσμεύομαι ότι -όπως έκανα και σε οποιαδήποτε άλλη ερώτηση στη Βουλή περιβαλλοντικού χαρακτήρα- την επόμενη μέρα κυριολεκτικά διατάσσω έκτακτη επιθεώρηση. Και δεν έχω καμμία απολύτως διάθεση να αφήσω κανέναν να ρυπαίνει εις βάρος του κοινωνικού συνόλου ή του περιβάλλοντος.

Για να μπορούμε, όμως, να κάνουμε αυτή τη δουλειά, πρέπει από την αφηρημένη καταγγελία να πηγαίνουμε συγκεκριμένα, όπου υπάρχει συγκεκριμένο περιστατικό. Αυτό μας επιτρέπει να στέλνουμε και ένα μήνυμα σε όλους τους υπόλοιπους. Είναι και διδακτικού χαρακτήρα.

Πρακτικά, έχουμε και συγκεκριμένους πόρους οι οποίοι πηγαίνουν. Έχουμε βάλει στο ΕΣΠΑ του 2021 - 2027 δράσεις απορρύπανσης και αποκατάστασης μολυσμένων αστικών και περιαστικών περιοχών που περιλαμβάνουν και τον Ασωπό.

Έχουν προγραμματιστεί και ολοκληρώνονται μελέτες για την ολοκληρωμένη διαχείριση των υδατικών συστημάτων στην περιοχή του Ασωπού με δικαιούχο τον Δήμο Τανάγρας.

Και στο περιφερειακό πρόγραμμα Στερεάς Ελλάδος περιλαμβάνεται η ανάπτυξη και λειτουργία παρατηρητηρίου υγείας και περιβάλλοντος στη ΛΑΠ Ασωπού, το οποίο ακριβώς θα μας επιτρέψει να έχουμε και πολύ αυστηρότερη, αν θέλετε, καθημερινή παρακολούθηση όλων όσων συμβαίνουν εκεί.

Τέλος, στην προηγούμενη ιδιότητά μου, όταν ήμουν αρμόδιος για το Ταμείο Ανάκαμψης κινηθήκαμε και δώσουμε πόρους και για τα θέματα των ΒΙΠΕ και υπάρχουν πρωτοβουλίες εκεί και των τοπικών βιομηχανιών. Δεν είναι όλες οι βιομηχανίες ίδιες. Και είναι λάθος να τις βάζουμε όλες στο ίδιο καλάθι. Γιατί όταν τις βάζουμε στο ίδιο καλάθι, στο τέλος δεν τιμωρούμε αυτούς που θα έπρεπε να τιμωρούμε.

Όπου υπάρχουν όμως παραβάσεις, είτε προέρχονται οι μετρήσεις από πολίτες είτε από επιστημονικούς οργανισμούς είτε οι καταγγελίες έρχονται στη Βουλή είτε με οποιοδήποτε τρόπο, εμείς δεσμευόμαστε ότι θα παρεμβαίνουμε και θα κινούμεθα πάντα υπέρ του περιβάλλοντος και χωρίς να λαμβάνουμε καθόλου υπ’ όψιν ποιος είναι και γιατί το έκανε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Ας καλωσορίσουμε και τα παιδιά.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τέσσερις εκπαιδευτικοί συνοδοί τους από το 15ο Γυμνάσιο Περιστερίου.

Σας καλωσορίζουμε. Σας ευχόμαστε καλή χρονιά και καλή πρόοδο.

(Χειροκροτήματα απ’ όλες τις πτέρυγες της Βουλής)

Πετύχατε τη λήξη της συνεδρίασης, μιας ειδικής συνεδρίασης που γίνεται στη Βουλή που λέγεται κοινοβουλευτικός έλεγχος όπου ένας Βουλευτής ρωτά και ο Υπουργός απαντά.

**ΑΘΗΝΑ ΛΙΝΟΥ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Δεν μπορώ να σας δώσω τον λόγο. Δεν μπορώ. Με συγχωρείτε, αλλά στη διαδικασία αυτή δεν μπορώ καθόλου.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 10.37΄ λύεται η συνεδρίαση για αύριο, ημέρα Πέμπτη 11 Φεβρουαρίου 2024 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με τη συμπληρωματική ημερήσια διάταξη που θα σας διανεμηθεί.

Καλημέρα. Καλή χρονιά και πάλι, πάντα με υγεία.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**